b'\n_START_ARTICLE_\nBindev\xc3\xa6v\n_START_PARAGRAPH_\nBindev\xc3\xa6v er et st\xc3\xa6rkt og elastisk materiale, som ligger mellem kroppens v\xc3\xa6v og organer, hvor det stiver kroppen af, giver den form, og holder sammen p\xc3\xa5 andre v\xc3\xa6v og organer. Bindev\xc3\xa6v best\xc3\xa5r af celler, tr\xc3\xa5de og grundsubstanserne vand, salte, proteiner og kulhydrater. Hud, ledb\xc3\xa5nd, sener og hinder omkring muskler og knogler er bindev\xc3\xa6vsdannelser._NEWLINE_Ved opheling og genopbygning efter skader p\xc3\xa5 bl.a. hud, muskler, sener, ledb\xc3\xa5nd og ledkapsler kan der dannes arv\xc3\xa6v, som ligeledes er bindev\xc3\xa6vsdannelser._NEWLINE_Bindev\xc3\xa6v er et af kroppens fire prim\xc3\xa6re v\xc3\xa6v, der udg\xc3\xb8res af muskel-, nerve-, epithel- og bindev\xc3\xa6v, og er karakteriseret ved store intercellul\xc3\xa6re rum, som indeholder ekstracellul\xc3\xa6rt materiale. Bindev\xc3\xa6v kan opdeles i undertyper, der bl.a. omfatter l\xc3\xb8st bindev\xc3\xa6v, fibr\xc3\xb8st bindev\xc3\xa6v og fedtv\xc3\xa6v._NEWLINE_Brusk-, ben- og blodv\xc3\xa6v er ogs\xc3\xa5 klassificeret som bindev\xc3\xa6v, idet der er meget plads mellem cellerne og meget ekstracellul\xc3\xa6rt materiale mellem dem.'